Autoproclamatul președinte al Belarusului Aleksander Lukașenko a discutat despre un posibil atac asupra coridoului Suwałki, teritoriul Lituaniei și Poloniei situat între Belarus și regiunea Kaliningrad a Rusiei, scrie pravda.ua.
Publicația ucraineană citează un fragment dintr-o conversație dintre Lukașenko și Aleksander Naumenko, comandantul Comandamentului Operațional de Nord-Vest, postat de canalul de Telegram pro-guvernamental din Belarus Pul Pervogo
În videoclip, Lukașenko, care ține în brațe un cîine Spitz alb Pomeranian, îl întreabă pe Naumenko despre lățimea coridorului Suwałki, despre care despre care "ei [Lituania n.r] trăncănesc mereu".
"Ei nu ar trebui să se comporte așa. Dar acum va trebui să se confrunte cu republicile baltice... Și veți lua o parte din Polonia", spune Lukașenko la aflarea lățimii coridorului (42 km în linie dreaptă).
Lukașenko îl întreabă apoi pe comandantul militar dacă poate ține teritoriul cu "trupele sale". Naumenko îl asigură că "toate acțiunile au fost planificate, problemele de pregătire pentru luptă sunt rezolvate și personalul este instruit".
În octombrie 2023, Pavel Muraveiko, prim-vice-secretar al Consiliului de Securitate din Belarus, a propus "străpungerea breșei" spre regiunea rusă Kaliningrad, provocând indignare în Lituania.
Coridorul Suwalki este, probabil, cel mai sensibil punct de pe Flancul Estic al NATO. În plus, Lituania are de apărat peste 600 de km de frontieră cu Belarus.
"Ne confruntăm cu un vecin agresiv, o țară care avea deja o postură agresivă, dar nu la nivelul pe care îl vedem acum", avertiza luni, la CNN, ministrul lituanian de externe, Gabrielius Landsbergis, referindu-se la acțiunile tot mai agresive ale Belarusului (amintim aici încălcările repetate ale frontierei cu Polonia de către elicopterele armatei belaruse sau doctrina nucleară anunțată de Belarus zilele trecute).
Într-un interviu pentru publicația Delfi, în ianuarie, președinții Lituaniei și Poloniei Gitanas Nauseda și Andrzej Duda au anunțat că pregătesc exerciții comune în zona Coridorului Suwalki.
"Sunt foarte bucuros că președintele Poloniei își dorește cu tărie să efectuăm exerciții comune pe această porțiune de teritoriu numită Coridorul Suwalki. Vorbim deja despre un termen foarte precis, poate s-ar putea întâmpla în aprilie. Dar să nu uităm că Coridorul Suwalki este, de asemenea, o parte integrantă a planurilor strategice ale NATO și, bineînțeles, nu suntem singurii care vorbim despre Coridorul Suwalki și capacitatea sa de apărare", a menționat președintele lituanian Nauseda.
La rândul său, președintele Poloniei Andrzej Duda a asigurat că în Polonia protecția Coridorului Suwalki este luată foarte serios și se iau măsurile corespunzătoare.
"De remarcat că în ultimul an am restabilit capacitatea de apărare a Poloniei tocmai în estul țării noastre, acolo se creează noi unități, capacitățile acelor unități care au fost tot timpul în Bartoszyce, Graiewo (aliniament situat în nord-estul Poloniei, în proximitatea exclavei Kaliningrad și a Coridorului Suwalki, vezi imaginea de mai jos - n.r.) și alte zone sunt în creștere", a spus Duda.
El a dat asigurări că Polonia întărește protecția frontierei la granița polono-belarusă, unde este instalată protecția electrică a frontierei.
Liderii Lituaniei și Poloniei cred că, dacă Ucraina nu reușește să câștige războiul împotriva Rusiei, există amenințarea ca Federația Rusă să își dorească să cucerească alte teritorii.
Coridorul Suwałki este singurul coridor terestru care leagă statele baltice de alți membri NATO, o porțiune îngustă de pământ care în cazul unui conflict cu Rusia ar putea fi lovită din ambele părți de focuri de artilerie.
Pe scurt, pentru Occident este un "gât de sticlă" periculos. Dacă forțele ruse sau belaruse ar reuși să închidă coridorul, NATO nu ar putea trimite întăriri pe uscat, ci ar fi obligată să facă acest lucru pe calea aerului și pe mare. În acest caz, există riscul ca membrii NATO să nu poată trimite întăriri către statele baltice suficient de repede și în număr suficient pentru a respinge forțele ruse.